**ОБРАЗЛОЖЕЊЕ**

**I. Уставни основ за доношење закона**

Уставни основ за доношење закона садржан је у одредбама члана 97. тачка 10. Устава Републике Србије, којим је прописано да Република Србија, поред осталог, уређује и обезбеђује систем у области културе.

**II. Разлози за доношење закона**

Закон о култури („Службени гласник РС”, бр. 72/09, 13/16, 30/16 − исправка, 6/20 и 47/21) је на снази од септембра 2009. године, а почео је са применом у марту 2010. године. Пре његовог доношења област културе није била регулисана једним општим актом који би на системски начин регулисао основе на којима функционише наша културе. Након доношења Закона о култури донето је више подзаконских аката који произилазе из њега, којим су се на детаљан начин уредила одређена питања која су у основи регулисана овим законом. Усвајањем Закона о култури и подзаконских аката који произилазе из њега, створени су предуслови за доношење других закона који су детаљно регулисали поједине области културе, а који су морали бити у складу са начелима утврђеним у Закону о култури, чиме су створени законски предуслови за уједначену, системску и самим тим, ефикасну регулацију целокупне области културе.

Разлози за доношење ових измена закона се односе на обавезу усаглашавања овог закона са Законом о родној равноправности.

**III. Основни правни институти и појединачна решења**

**Члан 1.** Овим чланом се утврђује да предлог министра за избор Националног савета за културу треба да обезбеди заступљеност од најмање 40% представника мање заступљеног пола.

**Члан 2.** Овај члан утврђује обавезу да састав управног одбора треба да обезбеди заступљеност од најмање 40% представника мање заступљеног пола.

**Члан 3.** Овај члан утврђује обавезу да састав надзорног одбора треба да обезбеди заступљеност од најмање 40% представника мање заступљеног пола.

**Члан 4.** Овим чланом регулише се време ступања на снагу закона.

**IV. Процена финансијских средстава потребних за спровођење закона**

За спровођење овог закона нису потребна буџетска средства.